Groot verkeersvertragings in Oos-Kaap weens reënDie foto is deur @ginatrot op Twitter gelaai. “Daar is ŉ groot gat, ongeveer 25m wyd en 50m diep op die N2 by die Pumba-wildreservaat tussen Port Elizabeth en Grahamstad,” sê kapt. John Fobian, woordvoerder van Oos-Kaapse rampbestuur. “Die pad is gesluit en verkeer word van Port Elizabeth na Cradock N10 herlei verby Cookhouse en terug na Grahamstad of oos-Londen.” Fobian sê voor die pad Saterdag ineengestort het, het ŉ vragmotor op die pad omgeslaan en die polisie, duikers en ŉ reddingspan is ontbied om die passasiers te red. Terwyl hulle steeds met die reddingspoging besig was, het ŉ motor ŉ slaggat getref en teen ŉ voertuig in die aankomende verkeer gebots. Een persoon is dood in die ongeluk. “Dit is toe dat die pad ineengestort het, aangesien dit deurdrenk was van al die reën wat ons sedert 16 Oktober gekry het.”